**“Jekk idejk, jekk riġlek, jekk għajnek... huma għalik okkażjoni tad-dnub”**

**“Mgħallem.” Qallu Ġwanni “wieħed raġel, li s-soltu ma jkunx magħna, rajnieh jkeċċi x-xjaten f’ismek u ridna nżommuh, għax hu m’huwiex wieħed minn tagħna”** (v.38). Il-fatt li dak ir-raġel kien qed ikeċċi x-xitan f’isem Ġesu’ kien ifisser ukoll li huwa kien wieħed minn dawk li jemmnu f’Ġesu’.

Ftit qabel kien ġara fatt ieħor: *“Mgħallem, ġibtlek lil ibni għax għandu spirtu mbikkem... Għedt lid-dixxipli tiegħek biex ikeċċuh minnu, u ma kellhomx ħila.” “Ja nies bla fidi,”qalilhom Ġesu’, “kemm se ndum magħkom? Kemm se ndum nissaportikom? Ġibuhuli quddiemi.”* (Mk 9,17-19).

Ġwanni jikxef il-qalb fqira ta’ dawk li hemm madwar Ġesu’: *“dak li joħroġ minn ġol-bniedem, dak u li jtabba’ lill-bniedem”* (Mk 7,15). Mill-qalb tal-bniedem toħroġ: l-għira. Huma ma rnexxilhomx joħorġu l-ispirtu l-ħażin u hemm min qed jagħmel għeġubijiet aħjar minnhom. Hemm ukoll il-pretenzjonijiet *“mhuwiex wieħed minn tagħna”*. Għaliex huma l-“magħżulin” huma suppost ikollhom privileġġi iktar minn oħrajn. Hemm ukoll moħbi fil-qalb il-kontroll u l-poter (suppost din il-qawwa hija tagħhom biss għax huma ta’ u ma’ Ġesu’). Dan kollu jwassal għall-esklużjoni tal-oħrajn. L-esklużjoni twassal għall-mibegħda: *“kull min iħobb hu mwieled minn Alla u jagħraf lil Alla. Dak li ma jħobbx ma għarafx lil Alla, għax Alla hu mħabba”* (1 Ġw 4,7-8). Ma nistgħux noħolqu għedewwa minħabba l-isem ta’ Ġesu’: *“Ħenjin dawk li jġibu l-paċi, għax huma jissejħu wlied Alla”* (Mt 5,9). Il-fidi f’Ġesu’ titlob li ngħix qalb persuni diversi minni, naċċettahom u nħobbhom.

Fuq kollox, iċ-ċentru ta’ dak kollu li kien qed iseħħ ma kienx Ġesu’, imma l-grupp. Il-komunita’ qed tingħalaq fiha nfisha: *“Għax jekk intom tħobbu lil min iħobbkom, xi ħlas jistoqqilkom? Mhux il-pubblikani wkoll jagħmluh dan? U jekk issellmu lil ħutkom biss, xi tkunu tagħmlu żejjed? Mhux il-pagani jagħmluh dan?”* (Mt 5, 46-47).

**“Imma min jagħti skandlu lil wieħed minn dawn iċ-ċkejknin li jemmnu fija, ikun jaqbillu jekk jorbtulu ma għonqu ġebla tat-tħin minn dak li jdawru l-ħmir u jixħtuh fil-baħar”** (v. 42). Ma jimportahomx id-dixxipli li hemm bniedem li qed jinħeles mit-tbatijiet, li qed jiġi salvat, basta li huma jiddefendu lilhom nfushom, jingħalqu fl-egoiżmu tagħhom u b’konsegwenza jħallu lill-ieħor fit-tbatija. Flok ippruvaw jgħinuh, jinkoraġġuh, jagħtuh *“tazza ilma għax huwa tal-Messija”* (ara v.41), huma ppruvaw iħalluh fit-tbatija jew ikabbrulu t-tbatija. It-tazza tal-ilma tfisser tilqa’ lill-ieħor fil-ħajja tiegħek.

**“Imma Ġesu’ qal: “La żżommuhx, le, għax ma hemm ħadd li se jagħmel miraklu f’ismi u mbagħad malajr se jkollu ħila jgħid kontra tiegħi”** (v. 39). Min-naħa ta’ Ġesu’ hemm preżenza ta’ negattiv doppju. Min-naħa l-oħra Ġesu’ jrid li aħna nkunu nies li naraw il-pożittiv, li nfittxu dak li jgħaqqad u mhux dak li jifred.

**“U jekk idek hija għalik okkażjoni ta’ dnub, aqtagħha barra; jaħbatlek aħjar li tidħol b’id waħda fil-ħajja, milli tmur b’idejk it-tnejn fl-infern... U jekk riġlek hu għalik okkażjoni ta’ dnub, aqtgħu barra.... U jekk għajnejk hi għalik okkażjoni ta’ dnub, aqlagħha barra...** (v.43-47). L-id tindika ħidma, ir-riġel jindika l-mixi, it-triq li tkun ser tieħu, l-għajn tindika dak li tara madwarek u tixtiequ.

Id-dixxiplina tgħin bil-mod il-mod biex wieħed jeduka l-qalb. Ikun aħjar taċċetta li jkollok il-limiti, li tiċċaħħad minn xi ħaġa, milli teskludi lil xi ħadd mill-ħajja tiegħek. Biex isalvana Ġesu’ għażel li jkollu idejh u riġlejh imsammrin mas-salib: “*Taqqbuli jdejja u riġlejja”* (Salm 22,17). Biex tħobb trid toħloq ġewwa fik ċerta ċaħda, li tpoġġi ġewwa fik ċertu vojt, nuqqas, faqar. *“Għax min irid isalva ħajtu, jitlifha; imma min jitlef ħajtu għall-imħabba tiegħi u tal-Evanġelju, isalvaha”* (Mk 8,35).

|  |
| --- |
| Jiena nemmen! Għinni fil-fidi nieqsa tiegħi!  (Mk 9,24)  .  **LECTIO DIVINA**  **Is-Sitta u Għoxrin Ħadd**  **Matul is-Sena (Sena B)**  **Mk 9,38-48**  żmien ta’ riflessjoni  Seminarju tal-Qalb ta’ Ġesù  Rabat – Għawdex  2012 |